'Wantroue in regstelsel laat burgers reg in eie hande neem' | Maroela Media
'Wantroue in regstelsel laat burgers reg in eie hande neem'
Suid-Afrikaners se wantroue in die land se strafregstelsel lei daartoe dat landsburgers toenemend die reg in eie hande neem.
Só het adv. Anton Alberts, VF Plus-voorsitter, gesê in reaksie op die begrotingsrede wat Michael Masutha, minister van justisie, Woensdag in die parlement gelewer het.
Alberts het in 'n verklaring gesê hy meen daar is 'n toenemende afstand tussen die algemene samelewing en die staat in terme van vertroue in die strafregstelsel. "Die gemeenskap neem ál meer die reg in eie hande in 'n vertoon van wantroue in die strafregstelsel. Dit hou ongetwyfeld ook verband met die lae skuldigbevindingsyfer in strafsake," het hy gesê.
Volgens Alberts toon navorsing deur die ekonoom Mike Schüssler aan die hand van pres. Cyril Ramaphosa se ontwikkelingsaanwysers dat die veroordelingsyfer van alle misdade die afgelope tien jaar net 6% is. Terselfdertyd word misdaad ál minder aangemeld, sê Alberts.
Hy sê voorts dat Schüssler meen net die helfte van aangemelde misdade vorder tot op die hofrol, wat aandui dat die gehalte van ondersoeke na misdade ook afneem. "Gegewe hierdie situasie kan 'n mens verstaan waarom vigilante-geregtigheid, hoewel dit in beginsel verkeerd is, toenemend voorkom en waarom private sekuriteitsfirmas so sterk in die middelklas groei," sê hy.
Alberts bestempel dit as "ironies" dat die private sektor 'n rol in die gemeenskap oorneem wat eintlik die staat se plig is. Hy voer ook aan dat die Nasionale Vervolgingsgesag (NVG) dringend reggeruk moet word.
"Daar is 'n geldige siening dat die NVG selektief vervolg en dat sommige mense immuun is teen vervolging. Waarom het dit byvoorbeeld so lank geneem om op te tree op verskillende aanklagte van korrupsie teen oudpresident Jacob Zuma en die EFF-leier Julius Malema?" sê hy.
"Nog 'n kwessie wat dringend aandag moet geniet, is die hantering van al die amptelike tale in howe. Ons verstaan dat die hoër howe Afrikaans as taal uitfaseer. Die probleem is egter nie beperk tot Afrikaans nie, maar raak al die ander amptelike tale buiten Engels. Die vraag is hoe 'n persoon wat Engels glad nie, of net gedeeltelik magtig is, hom- of haarself kan handhaaf in die howe. Daar is geen rede waarom vertalingstegnologie, benewens tolke, nie ingespan kan word om te sorg dat die regstelsel oop is vir alle amptelike taalsprekers nie."
Alberts het ook in sy verklaring verwys na haatspraak-wetgewing wat hy waarsku ewewigtig toegepas moet word. "Dit gaan tot groot polarisasie tussen rasse lei indien daar selektief hieroor vervolg word," sê hy.
"Die doeltreffende en ewewigtige administrasie van justisie is 'n belangrike onderdeel van enige moderne demokrasie. Daarsonder kan die staat nie die reg opeis om orde te handhaaf nie en is die staat se monopolie op geweld in reaksie op misdadige optrede in die gedrang."
Jongste bewerings teen Manana ook deur parlement ondersoek
Regering wil verjaring van seksuele misdade hersien
Dit is seker nooit te laat om wakker te skrik nie. Die oplossing vir die agteruitgang van wetstoepassing was volgens die VF- en die forum aanvanklik om die rol oor te neem met privaatveiligheidsdienste. Dit was egter n fout, want die wetlike mandaat vir wetstoepassing het by die staatswetstoepassers gebly. Dit sou dus wys gewees het om van die begin af op die wortel van die kwaad te fokus en dit was om die wetstoepassingsagentskappe en wetstoepassers tot orde te gebring het. Die forum het egter besluit om te fokus op korrupte politici en plaasbeveiliging, dit terwyl korrupte wetstoepassers die… Lees meer »
Mense se wantroue…? Watter mense? Dalk net eerste-wereld-dromers. Afrika hou van bundu-howe en lief eiegeregtige opperhoofde en konings soos ons land van kan getuig. Terloops hoeveel swart konings gedy bo in Afrika? Hoeveel swart konings en leiers word deur belastingbetalers onderhou in Zimbabwe of Malawi bv. Blykbaar het die verskaffing van weelde alles daarmee te make. Ons kan Ellispark vol pak met magsbehepte gemeenskapleiers… Die baie perk-Merc's sal weer al die wettelose trollenarisse lok om die blinkes te 'kan-ek!'. Laasgenoemde neem die reg in eie hande binne private spasies om angstige landsburgers af te pers…. vir 'n super-pimps (wat belasting… Lees meer »
Wat help dit om 'n 100% vervolgings-teiken daar te stel, as jy nie eers genoeg tronk plek het vir 6% van die oortreders nie? Ek het in 2017 TWAALF keer in die hof verskyn nadat ek 'n klag van diefstal gelê het, en die oortreder gevang is. Wat neem so lank?
Jammer maar ons het net gister daaroor gepraat agv die SWAK strawwe en die onvermoe van die polisie en die regters/landdroste en staatsaanklaers om 'n ordentlike werk te doen en die kriminele agter tralies te kry .. tree mense veral in informele nedersettings self teen die kriminele op .. NET so min as wat ek dit self wil doen, lyk dit na die enigste oplossing. Die mense wat vandag by jou inbreek loop more weer in die strate rond .. As korrupte polisie nie omkoopgeld vat om hulle vry te laat nie, dan doen die bevooroordeelde regstelsel dit . .… Lees meer »
Anton, dit wat jy verklaar is 100% waar en onbetwisbaar. Die regering en ANC sal dit egter as blote negatiewe propaganda en politieke opportunisme aflag. Moontlik sal hul jou en die land nog probeer oortuig dat op grond van SAPD statistiek, die misdaad syfer eintlik daal!